Når du skal starte bilen her til morgen, er det ikke kun nødvendigt at finde isskraberen frem. Det er nok også en god idé at holde foden let på speederen, når du rammer de nordjyske veje. DMI advarer torsdag morgen om risiko for tæt tåge over både Himmerland, Vendsyssel, Thy og Mors. Og på grund af nattefrosten er vejbanernes temperatur nede under frysepunktet og ligger mellem -2 og -6 grader. Tågen medfører mange steder en sigtbarhed på under 100 meter, og det kan give øget risiko for trafikuheld. Nordjyllands Politi har indtil videre tidligt torsdag morgen heldigvis ikke fået meldinger om ulykker som følge af vejret. - Men folk kan jo også se, at det er tæt tåge, og at det er koldt, så jeg er sikker på, at bilisterne indretter deres fart efter forholdene, siger Bruno Brix, vagtchef ved Nordjyllands Politi.
DMI advarer torsdag morgen om tæt tåge og risiko for frostglatte veje.